CELEX: 
Language: hu
Date: 2019-11-06 00:00:00
Title: A BIZOTTSÁG VÉGREHAJTÁSI HATÁROZATA a Kínai Népköztársaság illetékes hatóságainak a 2006/43/EK európai parlamenti és tanácsi irányelv szerinti megfelelőségéről

A BIZOTTSÁG VÉGREHAJTÁSI HATÁROZATA
            
            
               (2019.11.6.)
            
            
               a Kínai Népköztársaság illetékes hatóságainak a 2006/43/EK európai parlamenti és tanácsi irányelv szerinti megfelelőségéről
            
            
               (EGT-vonatkozású szöveg)
            
            
               AZ EURÓPAI BIZOTTSÁG,
            
            
               tekintettel az Európai Unió működéséről szóló szerződésre,
            
            
               tekintettel az éves és összevont (konszolidált) éves beszámolók jog szerinti könyvvizsgálatáról, a 78/660/EGK és a 83/349/EGK tanácsi irányelv módosításáról, valamint a 84/253/EGK tanácsi irányelv hatályon kívül helyezéséről szóló, 2006. május 17-i 2006/43/EK európai parlamenti és tanácsi irányelvre
                  1
               , és különösen annak 47. cikke (3) bekezdésének első albekezdésére,
            
            
               Mivel:
            
            
               (1)A 2006/43/EK irányelv 47. cikkének (1) bekezdése értelmében a tagállamok csak akkor engedélyezhetik az általuk jóváhagyott jog szerinti könyvvizsgálók vagy könyvvizsgáló cégek birtokában lévő könyvvizsgálati munkaanyagok vagy egyéb dokumentumok, illetve ellenőrzési és vizsgálati jelentések átadását harmadik ország illetékes hatóságainak, ha az érintett harmadik ország illetékes hatóságai megfelelnek azoknak a követelményeknek, amelyeket a Bizottság megfelelőnek nyilvánított, valamint léteznek viszonosságon alapuló munkavégzési megállapodások az érintett illetékes hatóságok között. A tagállamoknak egyre nagyobb érdeke fűződik a Kínai Népköztársaság illetékes hatóságaival való együttműködés továbbfejlesztéséhez a jogszabályban előírt könyvvizsgálat területén. Ezen érdekre tekintettel meg kell határozni, hogy a Kínai Népköztársaság illetékes hatóságai megfelelnek-e az említett célokat szolgáló, megfelelő követelményeknek. 
            
            
               (2)A 2006/43/EK irányelv 47. cikkének (3) bekezdése szerinti megfelelőségi határozat nem vonatkozik a jog szerinti könyvvizsgálók vagy könyvvizsgáló cégek birtokában lévő könyvvizsgálati munkaanyagok és egyéb dokumentumok, illetve ellenőrzési és vizsgálati jelentések átadásával kapcsolatos egyéb konkrét feltételekre, például a 2006/43/EK irányelv 47. cikke (1) bekezdésének d) pontja szerinti, az érintett illetékes hatóságok közötti viszonosságon alapuló munkavégzési megállapodásokra, valamint a személyes adatok harmadik ország részére történő átadására vonatkozó, az irányelv 47. cikke (1) bekezdésének e) pontjában szereplő előírásokra.
            
            
               (3)A jog szerinti könyvvizsgálók vagy könyvvizsgáló cégek birtokában lévő könyvvizsgálati munkaanyagok és egyéb dokumentumok, valamint ellenőrzési és vizsgálati jelentések harmadik ország illetékes hatóságai számára való átadásával kapcsolatos együttműködés a független közfelügyelet ellátásához fűződő jelentős közérdeket tükrözi. Ennek megfelelően a tagállamok illetékes hatóságai a 2006/43/EK irányelv 47. cikkének (2) bekezdése szerinti munkavégzési megállapodásoknak megfelelően kötelesek biztosítani, hogy az említett irányelv 47. cikkének (1) bekezdése alapján átadott dokumentumokat a Kínai Népköztársaság illetékes hatóságai kizárólag a közfelügyelettel, a külső minőségbiztosítással, valamint a könyvvizsgálók és könyvvizsgáló cégek vizsgálatával összefüggő feladataik ellátása céljából használják.
            
            
               (4)Ellenőrzések és vizsgálatok esetén a jog szerinti könyvvizsgálók és könyvvizsgáló cégek kizárólag a 2006/43/EK irányelv 47. cikkében és e határozatban foglalt feltételek teljesülése esetén biztosíthatnak hozzáférést a könyvvizsgálati munkaanyagokhoz vagy egyéb dokumentumokhoz, illetve továbbíthatják azokat a Kínai Népköztársaság illetékes hatóságai felé.
            
            
               (5)A tagállamoknak a 2006/43/EK irányelv 47. cikke (4) bekezdésének sérelme nélkül biztosítaniuk kell, hogy a közfelügyelet, minőségbiztosítás és a jog szerinti könyvvizsgálókkal és könyvvizsgáló cégekkel kapcsolatos vizsgálatok során az általuk engedélyezett jog szerinti könyvvizsgálók és könyvvizsgáló cégek és a Kínai Népköztársaság illetékes hatóságai közötti kapcsolatok az érintett tagállamok illetékes hatóságain keresztül zajlanak.
            
            
               (6)A 2006/43/EK irányelv 47. cikke (1) bekezdésének d) pontja értelmében a tagállamok csak akkor engedélyezhetik az általuk jóváhagyott jog szerinti könyvvizsgálók vagy könyvvizsgáló cégek birtokában lévő könyvvizsgálati munkaanyagok vagy egyéb dokumentumok, illetve ellenőrzési és vizsgálati jelentések átadását a Kínai Népköztársaság illetékes hatóságainak, ha léteznek munkavégzési megállapodások az érintett illetékes hatóságok között.
            
            
               (7)A tagállamoknak biztosítaniuk kell, hogy az illetékes hatóságaik és a Kínai Népköztársaság illetékes hatóságai közötti ilyen munkavégzési megállapodásokat a viszonosság elve alapján, valamint a 2006/43/EK irányelv 47. cikke (1) bekezdésében és (2) bekezdésében szereplő feltételek szerint fogadják el, ideértve az ellenőrzött jogalanyok vagy az említett jogalanyokat vizsgáló jog szerinti könyvvizsgálók vagy könyvvizsgáló cégek említett dokumentumokból megismerhető szakmai titkainak és kereskedelmi érdekeinek – ezen belül az ipari és szellemi tulajdonának – védelmét is.
            
            
               (8)Ha a jog szerinti könyvvizsgálók vagy könyvvizsgáló cégek birtokában lévő könyvvizsgálati munkaanyagok vagy egyéb dokumentumok, illetve ellenőrzési és vizsgálati jelentések a Kínai Népköztársaság illetékes hatóságai számára történő átadása személyes adatok átadásával is jár, az csak abban az esetben lehet jogszerű, ha a nemzetközi adattovábbítás tekintetében megfelel az (EU) 2016/679 európai parlamenti és tanácsi rendeletben
                  2
                rögzített szabályoknak. A 2006/43/EK irányelv 47. cikke (1) bekezdésének e) pontja ezért előírja a tagállamok számára annak biztosítását, hogy a személyes adatoknak az illetékes hatóságaik és a Kínai Népköztársaság illetékes hatóságai közötti továbbítása megfeleljen a vonatkozó adatvédelmi elveknek és szabályoknak, és különösen az (EU) 2016/679 rendelet V. fejezetében szereplő rendelkezéseknek. A tagállamoknak biztosítaniuk kell, hogy megfelelő garanciák álljanak rendelkezésre a személyes adatoknak az (EU) 2016/679 rendelet 46. cikkével összhangban történő továbbítására. Emellett a tagállamoknak biztosítaniuk kell, hogy a Kínai Népköztársaság illetékes hatóságai ne adják tovább az átadott dokumentumokban szereplő személyes adatokat az érintett tagállam illetékes hatóságainak előzetes hozzájárulása nélkül.
            
            
               (9)A Kínai Népköztársaság Pénzügyminisztériuma és Értékpapír-szabályozó Bizottsága (utóbbi a továbbiakban: CSRC) az a két felügyeleti szerv, amely hatáskörrel rendelkezik a könyvvizsgálók és könyvvizsgáló cégek vizsgálatára a Kínai Népköztársaság számviteli törvénye, hiteles könyvvizsgálókról szóló törvénye és értékpapírtörvénye alapján. A Pénzügyminisztérium felelősségi körébe tartozik a könyvvizsgáló cégek működési engedélyeinek a kibocsátása, a számviteli szabályok érvényesítése, a könyvvizsgálati standardok meghatározása, a könyvvizsgáló cégek és hiteles könyvvizsgálók ellenőrzése és vizsgálata, valamint együttműködési megállapodások kötése a bejegyzett könyvvizsgálók felügyeletével kapcsolatban. Az Államtanács felügyelete alá tartozó CSRC az értékpapírpiac felügyeletéért és az értékpapírtörvény érvényesítéséért felelős. Hatáskörrel rendelkezik a Sanghaji Értéktőzsdén és a Sencseni Értéktőzsdén jegyzett társaságoknak, valamint az azok könyvvizsgálatát végző könyvvizsgáló cégeknek az ellenőrzésére. A CSRC a felelős hatóság az említett értéktőzsdék bármelyikén kibocsátott értékpapírok felügyeletéért és kezeléséért. A CSRC felügyeleti feladatai közé tartozik az értékpapír- és határidős ügyletek ágazatával kapcsolatos nemzetközi együttműködés megszervezése. A CSRC hatáskörrel rendelkezik arra, hogy felügyeleti együttműködési mechanizmust hozzon létre az egyéb joghatóságok megfelelő hatóságaival az értékpapírpiacok határokon átnyúló felügyeletére, ideértve a könyvvizsgálati kérdésekben való együttműködést. 
            
            
               (10)A Pénzügyminisztérium és a CSRC egyaránt részt vesz majd a könyvvizsgálati munkaanyagok továbbításáról szóló jövőbeli kétoldalú megállapodások aláírásában. A tagállamokkal való megállapodások megkötésében a vezető szerep Pénzügyminisztériumé, amely a CSCR-nek a megállapodások tárgyalásában és aláírásában való részvételét a megállapodások hatályától és tartalmától függően határozza meg. A Pénzügyminisztérium és a CSRC jelenlegi és korábbi munkatársai kötelesek titokban tartani a felügyeleti tevékenység során tudomásukra jutott állami, kereskedelmi és üzleti titkokat, amelyeket nem használhatnak fel semmilyen kapcsolatban nem álló ügyben. 
            
            
               (11)A Kínai Népköztársaság jogszabályai értelmében a Pénzügyminisztérium és a CSRC átadhatja a tagállamok illetékes hatóságainak a 2006/43/EK irányelv 47. cikkének (1) bekezdésében említettekkel egyenértékű, az általa az ilyen könyvvizsgálók vagy könyvvizsgáló cégek tekintetében elvégezhető vizsgálattal összefüggő dokumentumokat.
            
         
         
            
               (12)Ennek alapján figyelembe véve az 537/2014/EU európai parlamenti és tanácsi rendelet
                  3
                30. cikke (7) bekezdésének c) pontjában említett, Európai Könyvvizsgálat-felügyeleti Szervek Bizottság (CEAOB) szakmai tanácsát is, a Pénzügyminisztérium és a CSRC által teljesített követelményeket a 2006/43/EK irányelv 47. cikke (1) bekezdésének c) pontja alkalmazásában megfelelőnek kell nyilvánítani.
            
            
               (13)Ez a határozat nem érinti a 2004/109/EK európai parlamenti és tanácsi irányelv
                  4
                25. cikkének (4) bekezdésében említett együttműködést.
            
            
               (14)A valamely harmadik ország illetékes hatóságai által a 2006/43/EK irányelv 47. cikke (3) bekezdésének első albekezdése szerint teljesített követelmények megfelelőségére vonatkozó következtetés nem korlátozhat semmiféle olyan határozatot, amelyet a Bizottság az említett irányelv 46. cikkének (2) bekezdése értelmében elfogadhat az említett harmadik ország könyvvizsgálóira és könyvvizsgáló cégeire vonatkozó közfelügyelet, minőségbiztosítás, vizsgálati és szankciórendszerek egyenértékűségéről.
            
            
               (15)E határozat célja, hogy megkönnyítse a tagállamok illetékes hatóságai és a Kínai Népköztársaság illetékes hatóságai közötti hathatós együttműködést. Célja továbbá, hogy ezen hatóságok a közfelügyelettel, a külső minőségbiztosítással és vizsgálatokkal kapcsolatos feladataikat az érintett felek jogainak védelme mellett tudják elvégezni. Amikor egy illetékes hatóság viszonosságon alapuló munkavégzési megállapodást köt a Kínai Népköztársaság illetékes hatóságaival annak érdekében, hogy lehetővé tegye a jog szerinti könyvvizsgálók vagy könyvvizsgáló cégek birtokában lévő könyvvizsgálati munkaanyagok vagy egyéb dokumentumok, illetve ellenőrzési és vizsgálati jelentések továbbítását, az érintett tagállam köteles tájékoztatni a Bizottságot a munkamegállapodás említett hatóságokkal viszonossági alapon történő megkötéséről annak érdekében, hogy a Bizottság felmérhesse, az együttműködés összhangban van-e a 2006/43/EK irányelv 47. cikkével.
            
            
               (16)A könyvvizsgálati felügyelettel kapcsolatos együttműködés végső célja az, hogy a tagállamok illetékes hatóságai és a Kínai Népköztársaság illetékes hatóságai kölcsönösen igénybe vehessék egymás felügyeleti rendszereit, és fokozzák a könyvvizsgálat minőségének konvergenciáját. Az egymás ellenőrzési rendszereinek kölcsönös igénybevétele és a fokozottabb konvergencia az Unió és a Kínai Népköztársaság könyvvizsgáló-ellenőrzési rendszereinek egyenértékűségére épülne. Következésképpen a jog szerinti könyvvizsgáló vagy könyvvizsgáló cégek birtokában lévő könyvvizsgálói munkaanyagok vagy egyéb dokumentumok, illetve ellenőrzési és vizsgálati jelentések átadása végül csak kivételes esetben lesz szükséges. 
            
            
               (17)Ez a határozat tükrözi, hogy a tagállamoknak egyre nagyobb érdeke fűződik a Kínai Népköztársaság illetékes hatóságaival – a jogszabályban előírt könyvvizsgálat területén való – együttműködés továbbfejlesztéséhez, mivel az megkönnyíti az uniós gazdálkodó egységek számára a Kínai Népköztársaság tőkepiacaihoz való hozzáférést, valamint ösztönzi a Kínai Népköztársaságban bejegyzett irodával rendelkező vállalkozások tőkepiaci tevékenységét a tagállamokban. 
            
            
               (18)Mivel jelenleg nem áll rendelkezésre gyakorlati tapasztalat a Kínai Népköztársaság illetékes hatóságaival folytatott felügyeleti együttműködés terén, e határozatot korlátozott időtartamra kell alkalmazni. 
            
            
               (19)Az időkorlát ellenére a Bizottság rendszeresen nyomon követi majd a piaci fejleményeket, a felügyeleti és szabályozási keretek alakulását, valamint a felügyeleti együttműködés hatékonyságát, figyelembe véve a felügyeleti együttműködés során szerzett tapasztalatokat, többek között a tagállamok észrevételeit. A Bizottság bármikor külön felülvizsgálhatja ezt a határozatot annak lejárata előtt, amennyiben a bekövetkező fejlemények szükségessé teszik az e határozatban megadott megfelelőségi nyilatkozat újraértékelését. Az újraértékelés e határozat visszavonásához vezethet. 
            
            
               (20)Az európai adatvédelmi biztos 2019. május 20-án véleményt nyilvánított.
            
            
               (21)Az e határozatban előírt rendelkezések összhangban vannak a 2006/43/EK irányelv 48. cikkének (1) bekezdése alapján létrehozott bizottság véleményével,
            
            
               ELFOGADTA EZT A HATÁROZATOT: 
            
            
               1. cikk
            
            
               A Kínai Népköztársaság Pénzügyminisztériuma és Értékpapír-szabályozó Bizottsága által teljesített követelmények a 2006/43/EK irányelv 47. cikke (1) bekezdésének c) pontja értelmében megfelelőnek minősülnek a könyvvizsgálati munkaanyagok vagy egyéb dokumentumok, illetve ellenőrzési és vizsgálati jelentések 2006/43/EK irányelv 47. cikkének (1) bekezdése szerinti átadása tekintetében.
            
            
               2. cikk
            
            
               A tagállamok biztosítják, hogy ha a jog szerinti könyvvizsgálók vagy könyvvizsgáló cégek birtokában levő könyvvizsgálati munkaanyagok vagy egyéb dokumentumok kizárólag olyan tagállamban nyilvántartásba vett jog szerinti könyvvizsgáló vagy könyvvizsgáló cég birtokában vannak, amely eltér attól a tagállamtól, amelyben a csoportkönyvvizsgálót nyilvántartásba vették, és amelynek illetékes hatóságához az 1. cikkben megjelölt hatóságtól az átadás iránti kérelem érkezett, az ilyen dokumentumokat csak akkor adják át a kérelmező illetékes hatóságnak, ha az első tagállam illetékes hatósága az átadáshoz kifejezetten hozzájárult.
            
            
               3. cikk
            
            
               Ezt a határozatot 2019. november 15-től 2024. november 14-ig kell alkalmazni.
            
            
               4. cikk
            
            
               Ennek a határozatnak a tagállamok a címzettjei.
            
            
               Kelt Brüsszelben, -án/-én. 2019.11.6.
            
         
         
            
               
                     a Bizottság részéről
               
               
                     Valdis DOMBROVSKIS
                     alelnök
               
            
            
                     
                        
                           
                     
                  
               
         
         
            
                  
                     (1)
                  
                        HL L 157., 2006.6.9., 87. o.
               
               
                  
                     (2)
                  
                        Az Európai Parlament és a Tanács (EU) 2016/679 rendelete (2016. április 27.) a természetes személyeknek a személyes adatok kezelése tekintetében történő védelméről és az ilyen adatok szabad áramlásáról, valamint a 95/46/EK irányelv hatályon kívül helyezéséről (általános adatvédelmi rendelet) (HL L 119., 2016.5.4., 1. o.).
               
               
                  
                     (3)
                  
                        Az Európai Parlament és a Tanács 537/2014/EU rendelete (2014. április 16.) a közérdeklődésre számot tartó gazdálkodó egységek jogszabályban előírt könyvvizsgálatára vonatkozó egyedi követelményekről, valamint a 2005/909/EK bizottsági határozat hatályon kívül helyezéséről (HL L 158., 2014.5.27., 77. o.).
               
               
                  
                     (4)
                  
                        Az Európai Parlament és a Tanács 2004/109/EK irányelve (2004. december 15.) a szabályozott piacra bevezetett értékpapírok kibocsátóival kapcsolatos információkra vonatkozó átláthatósági követelmények harmonizációjáról és a 2001/34/EK irányelv módosításáról (HL L 390., 2004.12.31., 38. o.).